作者:李群玉
標題:登蒲澗寺後二巖三首
內容:五仙騎五羊，何代降茲鄉。澗有堯年韭，山餘禹日糧。樓臺籠海色，草樹發天香。浩嘯波光裡，浮溟興甚長。行盡崎嶇路，驚從汗漫遊。青天豁眼快，碧海醒心秋。便欲尋河漢，因之犯鬥牛。九霄身自致，何必遇浮丘。南溟吞越絕，極望碧鴻蒙。龍渡潮聲裡，雷喧雨氣中。趙佗丘壟滅，馬援鼓鼙空。遐想魚鵬化，開襟九萬風。